钦定古今图书集成/明伦汇编/氏族典/第243卷 > 张师德
## 钦定古今图书集成/明伦汇编/氏族典/第243卷 > 张师德

按《宋史张去华传》：“师德字尚贤，去华子。真宗祀汾阴，
知河南府薛映荐其学行，又献《汾阴大礼颂》于行在。
是岁举进士为第一，除将作监丞，通判耀州，迁秘书
省著作郎、集贤校理，判三司都理欠凭由司。天禧初，
安抚淮南，苦风眩，改判司农寺，擢右正言，知制诰，判
尚书刑部。顷之，出知颍州，迁刑部员外郎，判大理寺”，
为群牧使、景灵宫判官，再迁吏部郎中。以疾知邓州，
徙汝州，拜左谏议大夫，罢知制诰。师德孝谨有家法，
不交权贵，卒于官。子景宪，为大中大夫。

===张存===按《宋史张存传》：“存字诚之，冀州人。举进士，为安肃军
判官。天禧中，改著作佐郎，知大名府朝城县，迁侍御
史，历京东、陕西、河北转运使，户部度支副使。西边动
兵，以天章阁待制为陕西都转运使，迁龙图阁直学
士，知延州。以母老惮行，徙泽州，知开封府，使河北王
则反，坐失察，降知汀州。存婿李扬之弟李教，因醉为”
妖言，事觉自缢死。或言教不死，在贝州，父母私属以
存故得免。御史案验无状，犹夺职知池州，又徙郴。久
之，乃复职，以吏部侍郎致仕。存性孝友，家居矜庄，与
宾友燕接，垂足危坐，终日未尝倾倚。卒，谥恭安。